બિમ્સટેકનાં એક સભ્ય દેશ તરીકે બિમ્સટેકનાં દેશોના સંયુક્ત સૈન્ય અભ્યાસમાં જોડાવાના મુદ્દે નેપાળે ભારતને દગો દીધો અને ચીનનાં ખોળામાં જઈને બેઠું છે. ભારત સાથે દગાખોરી રમીને નેપાળે આખરે ચીન સાથે સંયુક્ત સેના અભ્યાસમાં જોડાવાની જાહેરાત કરી છે. આ માટે નેપાળ ચીનમાં ૨૦ સૈનિકોને મોકલશે તેમ નેપાળ આર્મીનાં પ્રવક્તા બ્રિગેડિયર જનરલ ગોકુલ ભંડારીએ જણાવ્યું હતું. સાગરમાથા ફ્રેન્ડશીપ- ૨ નામનો આ યુધ્ધ અભ્યાસ ચીનના ચેંગડુ ખાતે 17થી 28 સપ્ટેમ્બર વચ્ચે યોજાનાર છે. આ યુદ્ધ અભ્યાસનો હેતુ આતંકવાદ સામેની કામગીરીને વધુ મજબૂત કરવાની છે. નેપાળે અગાઉ બિમ્સટેક દેશોનાં સૈન્ય અભ્યાસમાં સૈનિકો નહીં મોકલવા નિર્ણય લીધો હતો. ભારત સાથે આ પ્રકારની સમજૂતીથી નેપાળમાં કેટલાક નેતાઓમાં મતભેદો હતા. નેપાળના આ પગલા પછી ભારત અને નેપાળ વચ્ચેનાં સંબંધોમાં કડવાશ સર્જાઈ શકે છે. બિમ્સટેક દેશોનાં પહેલા સંયુક્ત સૈન્ય અભ્યાસમાં સામેલ નહીં થઈને નેપાળે ભારતની ચિંતા વધારી હતી. નેપાળે ગયા વર્ષે ચીન સાથે સૈન્ય અભ્યાસ કર્યો હતો જે ગયા વર્ષે એપ્રિલમાં યોજાયો હતો.